### | | | | --- | --- | | | | | --- | | **Byråd** 28. maj 2019 Sagsnr. 710-2016-18263 Dok.nr. 710-2019-108472 Britt Rasmussen | | 79.                 Favrskov Forsyning A/S - Årsrapport 2018 og generalforsamling 2019 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Selskabsloven, årsregnskabsloven |

###

**SAGENS INDHOLD**

Byrådet skal i denne sag
bemyndige borgmesteren og kommunaldirektøren til at repræsentere [adresse]
Kommune ved generalforsamlingen for Favrskov Forsyning A/S. Samtidig skal
Byrådet tage stilling til årsrapport 2018.

Årsrapporten for 2018 forelægges
Byrådet forud for afholdelse af den ordinære og årlige generalforsamling. På
generalforsamlingen skal årsrapporten med ledelsesberetningen, koncernregnskabet
og årsregnskabet for Favrskov Forsyning A/S godkendes.

Bestyrelsen for [adresse]
Forsyning A/S har afholdt ordinær generalforsamling i de to datterselskaber
Favrskov Spildevand A/S og Favrskov Affald A/S 2. maj 2019, idet de to
selskaber er 100 % ejet af Favrskov Forsyning A/S.

Da Favrskov Kommune er
eneaktionær i moderselskabet Favrskov Forsyning A/S, afholdes
generalforsamlingen med deltagelse af borgmesteren og kommunaldirektøren sammen
med selskabets bestyrelse, direktør og øvrige ledelse.

Dagsorden for den ordinære
generalforsamling er ifølge vedtægterne:

·
Valg af dirigent.

·
Bestyrelsens beretning om selskabets virksomhed i det forløbne
regnskabsår.

·
Forelæggelse af revideret årsrapport til godkendelse.

·
Beslutning om anvendelse af overskud eller dækning af tab i
henhold til den godkendte årsrapport.

·
Valg af revisor – aftale med Tim Frederiksen løber frem til
2020.

·
Beslutning om decharge for bestyrelse og direktion.

·
Eventuelt.

Bestyrelsen for [adresse]
Forsyning A/S har suppleret dagsordenen med følgende punkter:

·
Forslag om ændring af selskabets vedtægter vedr. decharge for
bestyrelse og direktion.

·
Samarbejde mellem Favrskov Forsyning og [adresse].

**VURDERING**

Årsregnskabet for hvert af de tre
selskaber er revideret og godkendt af revisionsfirmaet Tim Frederiksen.

Revisors konklusion er følgende:

”*Det er vores opfattelse, at
koncernregnskabet og årsregnskabet giver et retvisende billede af koncernens og
selskabets aktiver, passiver og finansielle stilling pr. 31. december 2018 samt
af resultatet af koncernens og selskabets aktiviteter og koncernens
pengestrømme for regnskabsåret 1. januar – 31. december 2018 i overensstemmelse
med årsregnskabsloven.*”

Revisionen har i lighed med
tidligere år anført en supplerende oplysning:

”*Vi henleder opmærksomheden på note 2 om særlige
poster. Noten beskriver de ændringer, der i 2018 er sket til regnskabsmæssige
skøn for opgørelse af udskudt skat vedrørende anlægsaktiver og den deraf
afledte opkrævningsret, som følge af dommen i Højesteret af 8. november 2018
vedrørende vandselskabers skattemæssige forhold.*

*Vores konklusion er ikke modificeret vedrørende dette
forhold.”*

Favrskov Forsyning A/S modtog i
2013 en afgørelse fra SKAT, som nedskrev Favrskov Spildevand A/S’ skattemæssige
indgangsværdier med 1,6 mia. kr. Selskabet, og vandselskabernes brancheforening
DANVA, var uenige i SKAT’s afgørelse. DANVA ankede afgørelsen til
Landsskatteretten og Landsretten.

Østre Landsret afsagde 16. januar
2018 domme i de ankede sager. Østre Landsret gav med dissens SKAT medhold og
godkendte hermed, at SKAT kunne foretage skøn over de skattemæssige
indgangsværdier. DANVA ankede efterfølgende skattesagen til Højesteret.

Højesteret afsagde 8. november
2018 domme i de ankede sager. Højesteret underkendte Skattestyrelsens
(tidligere SKAT) skøn over de skattemæssige indgangsværdier.

På baggrund af de klare og entydige domme i Højesteret har
Favrskov Spildevand A/S kunnet opgøre selskabets skattemæssige konsekvenser
efter afgørelserne i Højesteret, selvom selskabets historiske selvangivelser
endnu ikke er behandlet af Skattestyrelsen.

I årsregnskabet for 2018 er skatten således opgjort med
udgangspunkt i de myndighedsfastsatte standardpriser som skattemæssige indgangsværdier
på selskabets anlægsaktiver. Dermed er de skattemæssige indgangsværdier øget betydeligt.
Det har medført, at udskudt skat er reduceret, og at en tidligere betalt
selskabsskat vil blive tilbagebetalt.

Som følge heraf er den udskudte skat og den tilsvarende
opkrævningsret, der blev indregnet i årsregnskabet for 2017, tilbageført.
Posterne blev indregnet i årsregnskabet for 2017 på baggrund af, at
Skattestyrelsen havde fået medhold i både Landsskatteretten og Østre Landsret.

Tilbageførsel af udskudt skat og den tilsvarende
opkrævningsret er ændrede regnskabsmæssige skøn, hvorfor tilbageførslerne er
sket ved indregning i resultatopgørelsen.

For Favrskov Forsyning A/S betyder det følgende i
årsrapporten for 2018:

·
Opkrævningsretten på 259,2 mio. kr. er tilbageført i
"nettoomsætning", mens udskudt skat på 259,2 mio. kr. er tilbageført
i "skat af årets resultat".

·
Der er indregnet et tilgodehavende på 9,9 mio. kr., som er
tidligere betalt selskabsskat inkl. renter, som vil blive tilbagebetalt.

I forhold til
generalforsamlingens dagsordenspunkt om anvendelse af overskud eller dækning af
tab kan oplyses, at bestyrelsen foreslår, at årets resultat (overskud på 11,9
mio. kr.) tilføres Favrskov Forsyning A/S’ egenkapital.

I løbet af 2016 har Favrskov Forsyning
A/S forlænget kontrakten med revisionsfirmaet Ib Sørensen og Young til perioden
2017-2020. Formelt set skal generalforsamlingen dog hvert år vælge selskabets
revisor.

Vedrørende generalforsamlingens
dagsordenspunkt om decharge for bestyrelse og direktion kan det oplyses, at det
er et ældre selskabsretligt udtryk, som betyder, at generalforsamlingen,
såfremt denne har fået i alt væsentlighed rigtige og fuldstændige oplysninger,
meddeler ledelsen af selskabet ansvarsfrihed for det forgangne års handlinger
og for det fremlagte årsregnskab.

Bestyrelsen foreslår, at selskabets vedtægter ændres
således, at dagsordenspunktet om decharge for bestyrelse og direktion
fremadrettet udgår. Ledelsens ansvar følger af selskabslovens regler. Forslag
til ændring af vedtægterne for Favrskov Forsyning A/S fremgår af vedlagte
bilag.

Herudover er generalforsamlingens dagsorden suppleret med et
punkt om samarbejdet mellem Favrskov Forsyning A/S og Favrskov Kommune. Punktet
tager sit udgangspunkt i, at Favrskov Kommune i samarbejde med Skanderborg
Kommune har iværksat et arbejde omkring afklaring af de formelle og juridiske
rammer omkring samarbejdet mellem kommune og forsyningsselskab. Der vil på
generalforsamlingen blive gjort status på dette arbejde.

**ØKONOMI**

Årsregnskabet skal aflægges i
henhold til årsregnskabsloven.

Favrskov Forsyning A/S’
årsresultat udviser et overskud på 11,9 mio. kr. Resultatet kan primært henføres
til Favrskov Spildevand A/S.

Favrskov Spildevand A/S er
underlagt en økonomisk ramme, som fastsættes af det nationale
Forsyningssekretariat. Den økonomiske ramme regulerer selskabets omkostninger
og fastsætter krav til effektiviseringer i forhold til øvrige
spildevandsselskabers omkostninger. Selskabets driftsomkostninger og
investeringer overholder den økonomiske ramme, der er udmeldt for 2018.

Overskuddet udgør 16,9 mio. kr. i
Favrskov Spildevand A/S. Budgettet for 2018 udgjorde et overskud på 6,1 mio.
kr. Afvigelsen på 10,8 mio. kr. kan primært forklares ved et
skattetilgodehavende inkl. renter på 15,9 mio. kr. Tilgodehavendet følger af
Højesterets dom vedrørende skøn over skattemæssige indgangsværdier. Derudover
har der i 2018 været en mindre omsætning end forventet på 3 mio. kr. samt
meromkostninger på 5,1 mio. kr. Meromkostningerne vedrører hovedsageligt
afskrivninger i forbindelse med udskiftning af ledningsnet og hensættelse til
tab på debitorer.

I Favrskov Affald A/S realiseres
i 2018 et underskud på 0,9 mio. kr. I budgettet forventedes et overskud på 0,5
mio. kr. Afvigelsen skyldes primært meromkostninger på 0,9 mio. kr. til ekstra
bemanding på genbrugspladserne i Hadsten, Hinnerup og Hammel.

Byrådet godkendte 11. september 2018 opløsningen af
[adresse] I/S. Favrskov Kommunes andel af den økonomiske underdækning
finansieres over genbrugsgebyret hos kunderne i Favrskov Affald A/S. Der er på
den baggrund indregnet en opkrævningsret på 19,4 mio. kr. i årsregnskabet for
Favrskov Affald A/S. De 19,4 mio. kr. skal sikre deponiets efterdrift for en
periode på 50 år.

Selv om der reelt har været et
underskud i 2018, udgør årets resultat i årsrapporten 0 kr. Det følger af
hvile-i-sig-selv princippet i affaldsbekendtgørelsen, hvor et underskud
betragtes som underdækning. Over-underdækning viser overordnet set, om
virksomheden i forhold til omkostningsniveauet opkræver en for høj eller for
lav takst.

**INDSTILLING**

Kommunaldirektøren indstiller til Byrådet:

1.
At borgmesteren og kommunaldirektøren
bemyndiges til at repræsentere

[adresse] ved den ordinære generalforsamling i
Favrskov Forsyning A/S og godkende årsrapporten for 2018 med ledelsesberetning,
koncernregnskab og årsregnskab.

2.
At der på generalforsamlingen
besluttes at anvende overskud i Favrskov Forsyning A/S som foreslået i
årsrapporten.

3.
At der på generalforsamlingen træffes beslutning
om, at selskaberne anvender revisionsfirmaet Ib Sørensen og Karlo Nilsson som selskabernes
revisor i det kommende år.

4.
At der på generalforsamlingen meddeles
decharge for bestyrelse og direktion.

5.
At der på generalforsamlingen træffes
beslutning om, at decharge for bestyrelse og direktion udgår af vedtægterne for
Favrskov Forsyning A/S.

6.
At samarbejdet mellem [adresse]
Forsyning A/S og Favrskov Kommune drøftes.

**BESLUTNING**

***Økonomiudvalget, 21. maj 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| [adresse] - Årsrapport 2018 | 710-2019-102624 |
| Favrskov Spildevand - Årsrapport 2018 | 710-2019-102621 |
| [adresse] - Årsrapport 2018 | 710-2019-102620 |
| Vedtægter for Favrskov Forsyning A/S | 710-2019-102267 |